六月二十五日會同官于貢院用前一絕分韻得相字
作者：王十朋
朝代：宋

paragraphs: 天作元聖配，公非淺夫相。
乘風來帝旁，捧日到天上。
兵戎在呼吸，端委見力量。
三朝社稷臣，勳業誰輩行。
堂堂國伊周，勃輩安敢望。
清源始生地，風土至今王。
釋氏從何得，抱送真不妄。
好事榜其堂，嘉名無以尚。
何人輒更改，有識爲悽愴。
端同聖削迹，又類玄覆醤。
思賢舊觀復，聞風懦夫壯。
堂上生輝光，如公名始唱。
姦骨死猶寒，如公昔爲將。
畫象出貂蟬，疑公尚亡恙。
平生蓼莪心，眷此應不忘。
嗟予生太晚，不識天人狀。
版圖猶未復，晝錦無由訪。
維揚金繫腰，歎息爲誰放。
一麾忽南來，遺迹增慕嚮。
當於異夢處，祠堂爲公創。